b'\n_START_ARTICLE_\nGregor Einspieler\n_START_SECTION_\n\xc5\xbdivljenje in delo\n_START_PARAGRAPH_\nGregor Einspieler, bratranec A. Einspielerja, je v Celovcu obiskoval gimnazijo (1864\xe2\x80\x931872) in bogoslovje ter bil 1876 posve\xc4\x8den. Kaplanoval je v Metnitzu (1877), pri \xc5\xa0entjakobu v Ro\xc5\xbeu (1879), \xc5\xbdabnicah (1880), Beljaku (1884), Celovcu (1887), kjer je deloval tudi v odboru Mohorjeve dru\xc5\xbebe ter bil nato \xc5\xbeupnik v Podklo\xc5\xa1tru (1889), postal duhovnik svetnik (1903), velikov\xc5\xa1ki pro\xc5\xa1t in \xc5\xbeupnik v Tinjah (1907), od koder je moral 1919 be\xc5\xbeati v Pliberk. Po plebiscitu je zapustil Koro\xc5\xa1ko in od 1922 dalje \xc5\xbeivel kot \xc5\xbeupnik v Sv. Juriju v Slovenskih goricah._NEWLINE_Po smrti A. Einspielerja je kot lastnik prevzel in izdajal list Mir, bil na nadomestnih volitvah v kme\xc4\x8dkih ob\xc4\x8dinah velikov\xc5\xa1kega okraja izvoljen v de\xc5\xbeelni zbor (1888\xe2\x80\x931902) in dolgoletni predsednik katoli\xc5\xa1kega politi\xc4\x8dnega in gospodarskega dru\xc5\xa1tva za Slovence na Koro\xc5\xa1kem. V de\xc5\xbeelnem zboru v Celovcu je nadaljeval politiko A. Einspielerja.'